Vier sterf in N3-botsingVier mense is dood en een ernstig beseer ná ŉ kettingbotsing op die N3-snelweg naby Alberton Sondagaand. Santi Steinmann, ŉ woordvoerder van Netcare 911, het Maandag gesê die ongeluk het naby die Barry Marais-afrit plaasgevind. “Dit is in die stadium nie bekend wat die ongeluk veroorsaak het nie, maar drie voertuie was in die ongeluk betrokke,” het Steinmann gesê. Die vier mense is op die toneel dood verklaar. Die persoon met ernstige beserings is op die toneel gestabiliseer en na ŉ nabygeleë hospitaal geneem vir verdere behandeling.